Jana Kirschner

Jana Kirschnerová, umeleckým menom Jana Kirschner (* 29. december 1978, Martin), je slovenská speváčka, skladateľka a viacnásobná držiteľka hudobných ocenení z oblasti viacerých hudobných žánrov. Žije v Londýne. Je partnerkou britského hudobného producenta Eddieho Stevensa a má dve deti.

Popularitu si získala druhým albumom V cudzom meste, za ktorý jej boli udelené ceny hudobnej akadémie Aurel v dvoch kategóriách: Umelec roka a Album roka. V roku 1999 prvýkrát vyhrala v ankete Zlatý slávik v kategórii Speváčka roka. V ďalších rokoch sa jej túto cenu podarilo získať ešte štyrikrát a v poslednom období dostáva ocenenia aj na poli alternatívnej hudobnej scény v rámci Radio_Head Awards, ktoré udeľuje slovenská rozhlasová stanica Radio_FM.

Jana Kirschner je označovaná ako prvá dáma slovenského popu, ale neskoršími nahrávkami získala uznanie aj prekročením žánrových hraníc a experimentovaním s folkom, moderným pesničkárstvom či elektronickou hudbou.

Komerčný úspech zaznamenala aj v Česku a o sólovú kariéru sa pokúsila tiež vo Veľkej Británii. Je autorkou titulnej piesne k celovečernému filmu Pokoj v duši, za ktorý si vyslúžila niekoľko ocenení a rovnako titulnej piesne „Dunaj“ ku koprodukčnému filmu Ostrým nožom, ktorý bol inšpirovaný doteraz neobjasnenou vraždou mladého študenta Daniela Tupého.

Životopis

Hudobné roky 1996 – 2001 
Jana Kirschner sa narodila 29.decembra 1978 v Martine. Hodiny spevu a klavíra navštevovala už v detstve, venovala sa aj tancu. Svoje debutové CD, Jana Kirschner, vydala v r. 1997 ako sedemnásťročná pod veľkým vydavateľstvom Polygram/Universal. Na albume spolupracovali popredné muzikantské mená ako Marcel Buntaj, Andrej Šeban a Martin Gašpar. Kirschner sa na albume podieľala aj autorsky. Veľký komerčný úspech prišiel však až s jej ďalšou nahrávkou. Medzitým v roku 1997 získala za svoj debut cenu Hudobnej akadémie v kategórii Objav roka.

O rok neskôr, ako predzvesť nového albumu, vyšiel singel „Sweet Child“ v produkcii Oskara Rózsu. Po jeho úspechu sa pustila, spolu s manažérom Jozefom Šebom a vlastnou kapelou, do nahrávania celého albumu. Objavila vlastný zvuk a po mesiacoch práce v štúdiu vydala vo vydavateľstve Polygram/Universal prelomový autorský album V cudzom meste (1999) s úspešným rovnomenným singlom. Hitmi sa čoskoro stali aj ďalšie pesničky „Líška“, „Žienka domáca“, či „Modrá“, ktoré sa dlhodobo umiestňovali na prvých miestach slovenských rozhlasových staníc. Vďaka albumu získala Jana Kirschner už v r. 1999 ocenenie troch najväčších rozhlasových staníc na Slovensku, Grand Prix Radio. V tom istom roku získala cenu Speváčka roka v diváckej ankete Zlatý slávik a denníkom Pravda bola zaradená medzi 10 osobností roka. Obdržala aj Cenu Tatrabanky v roku 2000 za Najlepší debut.

Nasledovala reedícia albumu obohatená o päť nahrávok vrátane živých záznamov z vystúpení. Hudobnou akadémiou bola nakoniec nominovaná v jedenástich kategóriách, pričom ako speváčka získala dve ocenenia: Umelec roka a Album roka. Producenti albumu získali ocenenie v kategórii Producent roka.

Kirschner sa tiež začalo dariť v Česku, najmä vďaka spoluprácam s umelcami ako Miroslav Žbirka, Michal Horáček a Petr Hapka na albume Mohlo by tu být i líp.

Hudobné roky 2002 – 2006 
Nasledujúce roky naplnili živé vystúpenia a po dlhšej pauze v roku 2002 vydala Jana Kirschner tretí radový album s názvom Pelikán. Album bol do veľkej miery ovplyvnený produkciou Andreja Šebana, ten však z procesu po niekoľkých mesiacoch odchádza. Kirschner album dokončila až na jar v roku 2002, bez producenta, spoločne s klaviristom Martinom Wittgruberom. Album obsahuje štrnásť piesní naspievaných v slovenskom i anglickom jazyku, okrem iného aj singlový duet „Myslím na tebe“ s českým hudobníkom a členom skupiny Lucie, Robertom Kodymom. Zvukovo aj náladovo odlišný album sa spočiatku stretol s rozpačitými reakciami, no neskôr si získal poslucháčov, ale aj hudobných kritikov a nadviazal na úspech predchádzajúceho albumu. Český recenzent Honza Balušek ho označil za „úkaz na poli československého popu, ktorý miestami ešte predstihuje počin v Cudzom meste.“ V tom istom roku piesňou „Bude mi lehká zem“, si definitívne získala svoje miesto na českej hudobnej scéne a začala sa jej dlhoročná spolupráca s dvojicou Petr Hapka a Michal Horáček.

Po krátkej pauze prišla na trh s albumom Veci čo sa dejú (2003), ktorý prvýkrát obsahoval iba slovenské skladby. Kirschner sa na ňom opäť podieľala aj autorsky, vydanie sprevádzali pozitívne recenzie a ambície v podobe singlov mali skladby „Slnko“, „Na čiernom koni“ a „Okolo nás“. V tom istom roku získala ocenenie hudobnej akadémie Aurel v kategóriách Najlepší ženský spevácky výkon a Pieseň roka, ktorou sa stala práve skladba „Na čiernom koni“.  V roku 2005 Jana Kirschner spolupracovala aj na bluesovom albume Jana Kirschner, Peter Lipa, Boboš Procházka.

V roku 2006 opäť nadviazala spoluprácu s Petrom Hapkom a Michalom Horáčkom a na ich album Strážce plamene naspievala piesne „Snežná sova“ a „Vidouci ale neviděná“, no najväčším hitom tohto albumu sa stala pieseň „První noc v novém bytě“, ktorú si zaspievala s Jaromírom Nohavicom.

Album Shine 
Po práci na slovenských albumoch sa Jana Kirschner presťahovala do Londýna, kde po prijatí ponuky od vydavateľa Universal Music začala pracovať na novom štúdiovom albume Shine. Kirschner sa stala prvým interpretom z Česko-Slovenska, ktorého Universal nechal nahrať album pre zahraničný trh, s uznávanými hudobníkmi a anglickým producentom Rossom Cullumom (predchádzajúca spolupráca s interpretmi ako Tears for Fears, Enya, Tori Amos, Brian Ferry a ďalší). Kirschner sa podarilo získať aj britského manažéra a odohrať niekoľko koncertov v Británii, zväčša v menších kluboch. Album predstavila novinárom a niekoľkým rádiám nielen doma, ale aj v Škandinávii, ale komerčné očakávanie vydavateľstva sa nenaplnili. Na domácom trhu sa stala singlovou skladbou rovnomenná „Shine“ a nahrávka priniesla speváčke aj niekoľko pochvalných domácich recenzií. Kirschner zostala žiť medzi dvomi krajinami, no v tvorbe sa vrátila domov a tvorí najmä v rodnom jazyku.

Krajina rovina 
Medzi dôležité míľniky v jej tvorbe patrí skladba k filmu Pokoj v duši, za ktorú v r. 2009 získala ocenenie Rádioslávika za najhranejšiu skladbu v slovenských rádiách. Skladba bola ocenená aj ako „Hit roka“ (2009) v ankete Slovenský Slávik, pričom samotná Kirschner získala sošku Osobnosť televíznej obrazovky v kategórii „Speváčka roka“ za roky 2008, 2009 a 2010.

V roku 2009 Kirschner so svojou kapelou odišla do Hraníc na Moravě, kde v improvizovanom štúdiu, spolu s britským producentom Eddie Stevenson, nahrala v priebehu niekoľkých dní celý album. Piesne popretkávané ľudovými motívmi, elektronikou, ale aj „field recordings“ produkoval britský producent Eddie Stevens. Album Krajina rovina vyšiel 31. mája 2010 vo vydavateľstve Universal. Prvým singlom tohto albumu sa stala pieseň Keby si bol môj. Album je Kirschnerovej vstupom do inej etapy, nielen hudobnej ale i životnej. Napriek pomerne experimentálnemu zvuku sa dočkal pozitívneho prijatia od hudobných kritikov a otvoril pre Kirschner celkom novú hudobnú cestu. Ako napísal Musicserver, „Jana Kirschner už nedělá pop pro rádia. Nestane se interpretkou z východní Evropy, kterou hrají všechny evropské komerční stanice. Ale stala se sama sebou. Osobitou, nezaměnitelnou a originální umělkyní“. Desať rokov od jeho vydania, začiatkom roku 2020 sa Krajina rovina v ankete hudobného portálu Hudba.sk stala favoritom na najlepší album desaťročia.

V roku 2019 vyšiel k tomuto albumu aj vinyl pod vedením hudobného vydavateľstva Universal Music Slovakia.

Projekt Moruša 
Projekt Moruša bol prvým, ktorý vznikol po odchode z vydavateľstva Universal Music. Jana Kirschner ho nahrala s anglickým producentom a partnerom Eddiem Stevensom v roku 2013 a jeho prvá časť vyšla pod názvom Moruša Biela v novembri 2013 vo vydavateľstve Slnko Records. Kompozične náročnejší projekt je odbočkou od tradičného pesničkárstva a siaha po téme hudobného dedičstva, nostalgie a ženskej poetiky, ktorá je výrazná v niekoľkých piesňach na albume. Kirschner a Stevensovi sa podarilo spojiť muzikantov z rôznych hudobných svetov a žánrov a vytvoriť 15 členný hudobný ansámbel, ktorý krátko po vydaní albumu vyrazil na turné a dočkal sa pozitívnych hudobných recenzií na Slovensku i v Česku. Album sa krátko po vydaní stal multiplatinovým a niekoľko mesiacov po vydaní sa dostal do prvej desiatky World Music Chart Europe. Doma získal ceny Rádia_FM Radio_Head Awards v kategóriách World Music / Folk a Cena kritikov.

V roku 2014 vo vydavateľstve Slnko records vyšla Moruša Čierna, takisto ako Moruša biela čoskoro platinová. Prvým singlom tohto albumu sa stala skladba Muzika, ktorá spolu s ďalšou skladbou z tohto albumu Idú vyšla aj medzinárodne ako vinylový singel v britskom vydavateľstve Double Drop v roku 2014. 

V roku 2015 si Kirschner dala pauzu od nahrávania aj koncertovania. Na Rádiohlavách obdržala ďalšiu cenu kritikov v kategórii Album roka za Morušu Čiernu a prišla s albumom remixov Moruša – Remixed, ktoré prepája obidve Moruše pomocou medzinárodnej zostavy dvadsiatich hudobných producentov zo strednej Európy. Album zložený z 12 skladieb z obidvoch Moruší vyšiel na jeseň 2015. Po krátkej prestávke sa vrátila na koncertné pódiá s programom k albumu Moruša čierna. Záznam z týchto koncertov spracoval režisér Juraj Johanides do 90 minútového hudobného dokumentu Život naživo odvysielaného v RTVS v roku 2019.

2016 až po súčasnosť 
V roku 2016 sa Kirschner po veľkých projektoch vrátila na malé pódiá s projektom Takmer sólo. V ďalšom roku vyšiel album Živá. Táto nahrávka vznikla spojením momentov z troch rozdielnych turné v priebehu štyroch rokov, vyšla na 2 CD. 120 minút hudby z koncertných šnúr Moruša: Biela 2013, Moruša: Čierna 2015 a Takmer Sólo Tour 2016 obsahuje 22 skladieb, medzi nimi piesne ako Sama, Duch mesta, Na Čiernom koni, Modrá, Pokoj v duši, Máj krásny máj alebo Krajina rovina. 

V roku 2018 Jana Kirschner spoluprodukovala a autorsky sa podieľala na piesni Našou krajinou na albume skupiny Para, ktorá za album Našou krajinou získala ocenenie Radio_Head Awards v kategórii Album roka.

V roku 2019 bola porotkyňou v speváckej súťaži The Voice Česko-Slovensko. V rokoch 2018 a 2019 spoločne so Stevensom píšu pre RTVS zvučku aj pesničky pre 13-dielny detský seriál o prírodných javoch Tresky Plesky.

Občianska a ekologická angažovanosť 
Jana Kirschner sa pravidelne vyjadruje k spoločenským témam, vo svojich aktivitách sa často venuje aj ekológii. Angažovala sa v projekte Za našu vodu, na Klimatickom štrajku, je podporovateľkou agendy Zero waste. Pre Lesoochranárske zoskupenie VLK vytvorila Playlist pre lesy, ktorý vyskladala z desiatich piesní a v rámci vyjadrenia podpory vystúpila aj v košickej Tabačke na benefičnom koncerte Neberte lesy. Stala sa jednou z tvári projektu EKO Alarm Slovensko, kde upozorňovala na alarmujúce množstvo plastov vyskytujúcich sa v prírode. 

V roku 2016 sa zapojila do iniciatívy Normálna krajina. Po vražde novinára Jána Kuciaka a jeho snúbenice Martiny Kušnírovej bola v Gregorovciach (okres Prešov) jednou z hlavných účinkujúcich na koncerte pre Jána a Martinu. Vystúpila aj na udeľovaní cien Biela vrana, kde predstavila svoju pieseň Dunaj z filmu Ostrým nožom.

Osobný život 
Kirschner žije s britským hudobným producentom Eddiem Stevensom, majú spolu dve deti, Matildu a Yolanu. Striedavo žijú v Londýne, Prahe a Bratislave.

Ocenenia a nominácie 
 1997 – cena Hudobnej akadémie v kategórii „Objav roka“
 1999 – Grand Prix Radio (slovenská rozhlasová cena)
 1999 – jedna z 10 osobností roka (denník Pravda)
 2000 – ceny Hudobnej akadémie: jedenásť nominácií, vyhrala v kategóriách „Umelec roka“, „Album roka“ a producenti jej albumu získali ocenenie „Producent roka“.
 2004 – stránka speváčky zaradená medzi 1002 najlepších kreatívnych a inšpirujúcich stránok sveta

Slávik

Ceny SOZA

Aurel

Grand Prix Radio

Panta Rhei Awards - Cena knižnej múzy

Radio_Head awards

Osobnosť televíznej obrazovky (OTO)

Diskografia

Štúdiové albumy 
 1997 – Jana Kirschner
 1999 – V cudzom meste
 2002 – Pelikán
 2003 – Veci čo sa dejú
 2007 – Shine
 2010 – Krajina rovina
 2013 – Moruša: Biela
 2014 – Moruša: Čierna
 2015 – Moruša Remixed
 2017 – Živá

Kompilácie 
 2008 – The Best Of

Kompilácie 
 2007 Slavonix – Sony BMG, CD – 02. „Milý“ – Jana Kirschner a Mário „Kuly“ Kollár
 2008 Vianočný album – Robo Opatovský – Záverečná s.r.o. R 153 0006-2-131, EAN 8 585016 703920, CD – 09. „Čas sviečok“ – Robo Opatovský a Jana Kirschner

Referencie

Iné projekty

Externé odkazy 
 Oficiálna stránka
 
 Jana Kirschnerová na osobnosti.sk

 
Slovenské popové speváčky
Osobnosti z Martina